תחום הנוער בחברה העירונית לתרבות ופנאי באשדוד ועמותת רקפת מכריזים: סיוע לבני נוער בעיר הסובלים מבידוד חברתי, קשיים חברתיים או חרדה חברתית, בעלות סמלית.
עמותת רקפת, מפעילה 28 קבוצות חברתיות ב-15 ערים ברחבי הארץ, עבור בני נוער ביישנים ומופנמים המתמודדים עם חרדה חברתית. אשדוד היא העיר הראשונה בישראל אשר קיבלה החלטה להנגיש את הסיוע לתושבי העיר, ומאפשרת רישום לפעילות בעלות מופחתת משמעותית מערים אחרות - עלות של 150 ₪ בחודש בלבד.
המפגשים של רקפת יתקיימו במרכז העירוני לנוער ע"ש קופף, מידי שבוע, בשעות אחר הצהריים והערב למשך שעתיים. במפגשים יזכו בני הנוער למרחב ולמסגרת חברתית מעצימה עבורם. הם יקבלו כלים לחיזוק ה"שריר החברתי" בדרך מהנה וחווייתית, יתמודדו עם הימנעויות והתנהגויות מעכבות וילמדו לנצח את הבדידות.
אמא של אחד הנערים המשתתפים בקבוצה של רקפת, כתבה השנה בתום הפעילות: "המפגש השבועי ברקפת מראה לילד שהוא לא חריג, שיש עוד כמוהו וזה משמעותי מאוד לדימוי העצמי. הפעילויות השבועיות תרמו לשינוי עצום בתחושת החרדה מהסביבה, ובמחשבה מה אחרים חושבים עליי. הילד התנסה בהתמודדות מול ילדים אחרים: בשיחה, ביכולת הבעת דעה, בפומבי וללא חשש. תודה לכם על עבודת קודש שאתם עושים".